Document ID: 32010D0327

DECIZIA COMISIEI
din 11 iunie 2010
de modificare a Deciziei 2004/432/CE de aprobare a planurilor de monitorizare a reziduurilor, prezentate de țările terțe în conformitate cu Directiva 96/23/CE a Consiliului
[notificată cu numărul C(2010) 3548]
(Text cu relevanță pentru SEE)
(2010/327/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 96/23/CE a Consiliului din 29 aprilie 1996 privind măsurile de control care se aplică anumitor substanțe și reziduurilor acestora existente în animalele vii și în produsele obținute de la acestea și de abrogare a Directivelor 85/358/CEE și 86/469/CEE și a Deciziilor 89/187/CEE și 91/664/CEE (1), în special articolul 29 alineatul (1) al patrulea paragraf și articolul 29 alineatul (2),
întrucât:
(1)
Directiva 96/23/CE stabilește măsuri de monitorizare a substanțelor și grupelor de reziduuri prevăzute în anexa I la directiva menționată anterior. În temeiul Directivei 96/23/CE, înscrierea și menținerea pe listele cu țările terțe din care statele membre sunt autorizate să importe animale și produse primare de origine animală reglementate de directiva menționată anterior fac obiectul prezentării de către țările terțe în cauză a unui plan în care să se prezinte garanțiile oferite de acestea în ceea ce privește monitorizarea grupelor de reziduuri și a substanțelor enumerate în anexa respectivă. Planurile trebuie actualizate la cererea Comisiei, în special în cazul în care anumite controale fac necesar acest lucru.
(2)
Decizia 2004/432/CE a Comisiei din 29 aprilie 2004 de aprobare a planurilor de monitorizare a reziduurilor, prezentate de țările terțe în conformitate cu Directiva 96/23/CE a Consiliului (2), aprobă planurile de monitorizare a reziduurilor prezentate de anumite țări terțe enumerate în anexa la decizia menționată anterior pentru animalele și produsele primare de origine animală menționate în lista respectivă.
(3)
Botswana a prezentat Comisiei un plan de monitorizare a reziduurilor pentru ecvidee. Evaluarea acestui plan și informațiile suplimentare obținute de Comisie oferă garanții suficiente în ceea ce privește planul respectiv pentru ecvidee. Prin urmare, ecvideele ar trebui incluse în lista din anexa la Decizia 2004/432/CE, la rubrica pentru Botswana.
(4)
Gambia nu a prezentat un plan de monitorizare a reziduurilor pentru acvacultură aferent lui 2009. Prin urmare, rubrica relevantă pentru Gambia ar trebui suprimată din lista din anexa la Decizia 2004/432/CE. Gambia a fost informată în mod corespunzător.
(5)
O inspecție a Comisiei în India a constatat deficiențe grave privind punerea în aplicare a planului de monitorizare a reziduurilor pentru lapte și miere. Prin urmare, rubricile pentru India privind laptele și mierea ar trebui suprimate din lista din anexa la Decizia 2004/432/CE. India a fost informată în mod corespunzător.
(6)
Republica Moldova a prezentat Comisiei un plan de monitorizare a reziduurilor pentru miere. Evaluarea acestui plan și informațiile suplimentare obținute de Comisie oferă garanții suficiente în ceea ce privește planul respectiv pentru miere. Prin urmare, mierea ar trebui inclusă în lista din anexa la Decizia 2004/432/CE, la rubrica pentru Republica Moldova.
(7)
Fosta Republică Iugoslavă a Macedoniei a prezentat Comisiei un plan de monitorizare a reziduurilor pentru porcine, păsări, acvacultură, ouă, vânat sălbatic și miere. Evaluarea planului respectiv și informațiile suplimentare obținute de Comisie oferă garanții suficiente în ceea ce privește planul pentru produsele respective. Prin urmare, acestea ar trebui incluse în lista din anexa la Decizia 2004/432/CE, la rubricile pentru Fosta Republică Iugoslavă a Macedoniei.
(8)
Singapore a prezentat Comisiei un plan de monitorizare a reziduurilor pentru acvacultură. Evaluarea planului respectiv și informațiile suplimentare obținute de Comisie oferă garanții suficiente în ceea ce privește planul respectiv pentru produsele de acvacultură. Prin urmare, rubrica pentru acvacultură referitoare la Singapore din lista din anexa la Decizia 2004/432/CE ar trebui modificată pentru a elimina restricțiile la importurile de produse pescărești obținute din materii prime de acvacultură provenind din statele membre ale UE sau din țări terțe autorizate de UE.
(9)
Uganda a prezentat Comisiei un plan de monitorizare a reziduurilor pentru miere și acvacultură. Evaluarea planului respectiv și informațiile suplimentare obținute de Comisie oferă garanții suficiente privind planul respectiv pentru justificarea includerii mierii și a acvaculturii în rubricile respective aferente Ugandei, din lista din anexa la Decizia 2004/432/CE.
(10)
Pentru a se evita perturbarea comerțului, ar trebui prevăzută o perioadă de tranziție pentru loturile de produse de acvacultură din Gambia și de miere din India, care au fost expediate către Uniune înainte de data de aplicare a prezentei decizii. Nu este necesar să se prevadă astfel de măsuri de tranziție pentru produsele lactate din India, întrucât, în momentul de față, nu se importă în Uniunea Europeană astfel de produse din India, din cauza faptului că nu există unități de prelucrare a laptelui din India pe o listă a unităților ale căror produse lactate pot fi autorizate pentru a fi importate.
(11)
Prin urmare, Decizia 2004/432/CE ar trebui modificată în consecință.
(12)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2004/432/CE se înlocuiește cu textul din anexa la prezenta decizie.
Articolul 2
Pentru o perioadă de tranziție până la 1 august 2010, statele membre acceptă loturi de produse de acvacultură din Gambia și loturi de miere din India, cu condiția ca importatorul acestor produse să poată demonstra că sunt certificate și expediate din Gambia, respectiv din India și că se aflau în drum spre Uniune înainte de 15 iunie 2010.
Articolul 3
Prezenta decizie se aplică de la 15 iunie 2010.
Articolul 4
Prezenta decizie se adresează statelor membre.
Adoptată la Bruxelles, 11 iunie 2010.

Labels: 17
5
20
0
6